ଅର୍ଗସ ବ୍ୟୁରୋଃ କିଏ ହେବ କଂଗ୍ରେସ ସ୍ଥାୟୀ ସଭାପତି ? କାହା ନେତୃତ୍ୱରେ କଂଗ୍ରେସ ଗଢ଼ିବ ସରକାର ? ଏହାକୁ ନେଇ ପୁଣିଥରେ ଦ୍ବନ୍ଦ ରେ ପଡିଛନ୍ତି କଂଗ୍ରେସ କର୍ମୀ କାରଣ, ଜୁନ 23 ରେ ହେବକୁ ଥିବା କଂଗ୍ରେସର ଆଭ୍ୟନ୍ତରୀଣ ନିର୍ବାଚନ ସ୍ଥଗିତ ହୋଇଛି।\nକଂଗ୍ରେସରେ ଆଭ୍ୟନ୍ତରୀଣ ନିର୍ବାଚନ ପୁଣି ସ୍ଥଗିତ ରଖାଯାଇଛି। କଂଗ୍ରେସ କାର୍ଯ୍ୟକାରୀ କମିଟିର ବୈଠକ ଏପରି ନିଷ୍ପତି ହୋଇଥିବା ଜଣାପଡିଛି। ଆଜିର ବୈଠକରେ ଦଳର ସାଧାରଣ ସମ୍ପାଦକ କେ.ସି ଭେନୁଗୋପାଲ ଜୁନ୍ 23 ରେ ନିର୍ବାଚନ କରିବାକୁ ପ୍ରସ୍ତାବ ଦେଇଥିଲେ। ହେଲେ ଅନ୍ୟ ସଦସ୍ୟ ମାନେ ଏହାକୁ ବିରୋଧ କରିଥିଲେ। କୋଭିଡ ମହାମରି ସଂକ୍ରମଣ ହ୍ରାସ ପରେ ଏହାକୁ ନେଇ ଆଲୋଚନା କରିବାକୁ ପ୍ରସ୍ତାବ ଦେଇଥିଲେ।\nକଂଗ୍ରେସ କାର୍ଯ୍ୟକାରୀ କମିଟି ଜୁନ୍ ରେ ହେବକୁ ଥିବା ନିର୍ବାଚନ ବର୍ତ୍ତମାନ ସ୍ଥଗିତ ରଖିବାକୁ ନିଷ୍ପତ୍ତି ନେଇଛି। ପରିସ୍ଥିତିକୁ ଦେଖି ପୁଣି ଏକ ତାରିଖ ସ୍ଥିର ହେବ। ଗତ ବର୍ଷ ଅଗଷ୍ଟ ଠାରୁ ବର୍ତ୍ତମାନ ପର୍ଯ୍ୟନ୍ତ3ଥର ନିର୍ବାଚନ ସ୍ଥଗିତ ହୋଇ ସାରିଛି।\n2019 ଲୋକସଭା ନିର୍ବାଚନରେ ଦଳର   ପରାଜୟ ପରେ ରାହୁଲ ଗାନ୍ଧୀ କଂଗ୍ରେସ ସଭାପତି ପଦ ଛାଡିଥିଲେ। ଏହା ପରେ ତାଙ୍କୁ ଅନେକ ଥର ମନେଇବାକୁ ଦଳର ନେତାମାନେ ଚେଷ୍ଟା କରିଛନ୍ତି। ହେଲେ ରାହୁଲ ଦ୍ୱିତୀୟ ଥର ଏହି ଦାୟିତ୍ୱ ଗ୍ରହଣ କରିବାକୁ ମନା କରିଛନ୍ତି। ଏହା ପରେ ସୋନିଆ ଗାନ୍ଧୀଙ୍କ ହାତରେ କଂଗ୍ରେସର କମାଣ୍ଡ ରହିଛି। ସେ ଦଳର ଅନ୍ତରୀଣ ଅଧକ୍ଷ ଭାବେ କାର୍ଯ୍ୟ କରୁଛନ୍ତି।
